В седмицата, в която разбрахме, че Death Stranding ще излезе и за персонални компютри, Kojima Productions публикуваха и премиерния трейлър към играта.

Макар и вече да има свое доста подробно wiki, не са толкова много нещата, които знаем за следващия голям проект на Хидео Коджима. В играта ще видим звездата от „Живите мъртви“ Норман Рийдъс, в ролята на Сам, който пътува през един студен и мрачен свят, за да свърже разпокъсаните от ужасяващо събитие общности и оцелели. Именно връзките, определя самият Коджима-сан, са в основата на Death Stranding. Изглежда също така, че играта ще има силни политически послания относно състоянието, в което се намира света и САЩ по-конкретно.

Death Stranding беше анонсирана по време на Е3 2016 от Хидео Коджима, който току-що беше прекратил отношенията си с предишния си дългогодишен работодател, като играта се издава от неговата собствена компания Kojima Productions. Играта излиза след малко повече от седмица – на 08.10, като наскоро анонсираната версия за Windows ще бъде издадена от компанията 505 Games.

Що се отнася до епичния премиерен трейлър на играта, то неговата продължителност е необичайна – малко по-малко от осем минути, но пък ни дава доста добър поглед над историята и основните действащи лица в ролите, на които се превъплъщават Рийдъс, Гилермо дел Торо, Трой Бейкър, Матс Микелсен, Лея Сейду, Томи Ърл Дженкинс и другите от звездния състав на играта.

Едва ли ще е пресилено, ако кажем, че на осми ноември ни очаква нещо наистина епично!